Te 1975. godine Televizija Novi Sad postala je prozor u svet. Iako je pre toga nekoliko dana emitovan eksperimentalni program, TV Dnevnik je prva zvanična emisija koja je emitovana iz novosadskog studija. I danas je TV Dnevnik naš prozor u svet, gde svakog dana tačno u 17 sati u mnoge domove u Srbiji donosimo novosti iz zemlje i sveta. Osim dobrih novinara i iskusnih urednika, na realizovanju Dnevnika radi čitava ekipa.

"Sa dnevnikom u 5 nema šale. Veoma je stresno,prvo zato što je u 17 sati, u vreme kada se završavaju mnogi važni događaji. Mnogo toga se dešava u poslednjem minutu. Sve to treba jako dobro uklopiti, veoma brzo reagovati", kaže Vera Korponaić, urednica Dnevnika.

Te iste godine pokrenut je i kulturno umetnički i dokumentarni program, a emitovane su i prve Brazde, jedna od najstarijih emisija za poljoprivrednike na našim prostorima, koja je svoj jubilej proslavila u januaru. Od prvih emisija koju su rađene u crno-beloj tehnici i emitovane u studiju Košutnjak prošlo je mnogo, ali se suština nije menjala

"Tada je bila jedna zastarela tehnologija, vreme čini svoje, točak vremena čini svoje. Mnogo je tehnologija promenjena u međuvremenu, napredovali smo, ali se čini da su problemi poljoprivrednika i dalje u fokusu našeg interesovanja", ističe Vesna Jovanović, urednica Brazdi .

Problemi Novosađana i važna gradska dešavanja stavljena su u fokus 1980, kada kreću Novosadske razglednice. Nove Razglednice i dalje svakodnevno rešavaju probleme, ali sada svih stanovnika Vojvodine. A od početka RTV izlazi u susret i najmlađim gledaocima. Nekada su na programu bile čuvena Lutkomendija, Muzički tobogan i Fazoni i fore, a danas Hajde sa mnom u obdanište, Akademac i drugi.

Program za decu i mlade trudi se da i u ovoj jubilarnoj rođendanskoj godini pripremi nove sadržaje, tako da smo mi već krenuli sa emitovanjem dva nova serijala, čigra i vodič za preživljavanje, a vraća nam se i serijal fazoni i Fore. Tokom novogodišnjih praznika gledaćemo 15 novih epizoda, a u pripremi je i nastavak serijala Pundravci", objašnjava Vesna Konja, odgovorni urednik Programa za decu i mlade.

RTV će se i dalje truditi da zadrži standard koji ima i zadovolji ukuse svih gledalaca, izjavio je generalni direktor RTV-a Srđan Mihajlović.

"Mi smo obezbedili program za celu 2016. godinu i imamo neke male tajne i planove kako da to dopunimo i mislim da ćemo i to uspeti da tako da ćemo sa ovim standardom i kvalitetom nastaviti", objašnjava on.

Ova i prošla godina su godine novih projekata koji polako pronalaze put do svojih gledalaca, a već na proleće, mnogi od vas će pronaći nove termine i sadržaje koji će osvežiti naš program.